Návrh na použitie prostriedkov FNM SR

Návrh na použitie prostriedkov Fondu národného majetku SR podľa §28 ods.3 písm. b) bod 1 zákona č.92/1991 Zb. v znení neskorších predpisov na úhradu starých dlhov vo vzťahu k výkonom vo verejnom záujme v železničnej osobnej doprave vo výške 2 mld Sk je spracovaný na základe bodu B.1. uznesenia vlády SR č. 525 zo dňa 13.júna 2001 k návrhu východísk štátneho rozpočtu na rok 2002, bodu B.6. uznesenia vlády SR č. 790 zo dňa 30.augusta 2001 k návrhu štátneho rozpočtu na rok 2002 a bodu C.1. uznesenia vlády SR č. 1132 zo dňa 28. novembra 2001 k plneniu uznesenia vlády SR č. 502/2001.
Na základe realizovaných výkonov vo verejnom záujme v železničnej osobnej doprave vznikli Železniciam SR za roky 1994-1997 a 1999-2000 straty, ktoré neboli vykryté prostriedkami štátneho rozpočtu v bežnom roku. Ministerstvo financií SR v návrhu východísk na zostavenie štátneho rozpočtu na rok 2002 v časti financovanie zmluvy o výkonoch vo verejnom záujme navrhlo vyčleniť časť príjmov z privatizácie na riešenie záväzkov z minulých rokov viažucich sa na zmluvu o výkonoch vo verejnom záujme, a to v rozsahu      2 mld Sk ešte v roku 2001. Tento predpoklad bol potvrdený aj uznesením vlády SR č. 790/2001 k návrhu na štátny rozpočet na rok 2002. 
Prostriedky FNM SR navrhujeme v súlade s §28 ods.3 písm. b) zákona 92/1991 Zb. v znení neskorších predpisov rozdeliť následovne:

Sociálna poisťovňa	600 mil. Sk	
Spoločná zdravotná poisťovňa	400 mil. Sk	
Národný úrad práce	370 mil. Sk	
Daňové úrady	230 mil. Sk	
Záväzky z obchodných záv. vzťahov	400 mil. Sk	
SPOLU 	2 000 mil. Sk	

Predkladaný návrh reflektuje na požiadavku rezortu zdravotníctva vyčleniť čiastku 
400 mil. Sk na čiastočnú úhradu dlhov ŽSR za zdravotné poistenie. Zároveň návrh reflektuje aj na úlohu z bodu C.14 uznesenia vlády SR č. 790/2001 k návrhu štátneho rozpočtu na rok 2002, ktorá ukladá ministrovi dopravy, pôšt a telekomunikácií zabezpečiť, aby Železnice SR splnili v zmluvne stanovených termínoch svoje záväzky voči Ministerstvu financií SR, Sociálnej poisťovni, zdravotným poisťovniam a Národnému úradu práce.